PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/005	Bratislava 19. januára 2007	

Protimonopolný úrad Slovenskej republiky, odbor koncentrácií v správnom konaní číslo 0057/OK/2006 začatom dňa 01. 08. 2006 na základe oznámenia koncentrácie prostredníctvom splnomocneného právneho zástupcu JUDr. Milana Sedláka, advokáta Advokátskej kancelárie Olej Sedlák Dudášová Garančovský a spol., Kukučínova 19, 040 01 Košice, vo veci koncentrácie podnikateľov Ing. Jána Molnára, Brestovská číslo 168/52, 066 01 Humenné a Hrádok Mäsokombinát, spol. s r. o., Mikušovská cesta 3022, 984 14 Lučenec,

r o z h o d o l

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou spočívajúcou v získaní nepriamej kontroly podnikateľom Ing. Jánom Molnárom, Brestovská číslo 168/52, 066 01 Humenné, prostredníctvom spoločnosti Mecom Agro, s. r. o., Poľná č. 4, 066 01 Humenné nad podnikom podnikateľa Hrádok Mäsokombinát, spol. s r. o., Mikušovská cesta 3022, 984 14 Lučenec na základe Zmluvy o prevode obchodného podielu uzatvorenej dňa 20. 06. 2006 medzi PaedDr. Michalom Majkom, Vajanského 2782/10, 010 01 Žilina a Mecom Agro, s. r. o., Poľná č. 4, 066 01 Humenné, Zmluvy o prevode obchodného podielu uzatvorenej dňa 20. 06. 2006 medzi Ing. Elenou Ivaničovou, Točnica 2, 985 22 Cinobaňa a Mecom Agro, s. r. o., Poľná č. 4, 066 01 Humenné, Zmluvy o prevode obchodného podielu uzatvorenej dňa 20. 06. 2006 medzi Ing. Ondrejom Dankom, Potočná 17, 984 01 Lučenec a Mecom Agro, s. r. o., Poľná č. 4, 066 01 Humenné, Zmluvy o prevode obchodného podielu uzatvorenej dňa 20. 06. 2006 medzi Mgr. Dušanom Kamenským, Ulica Športová 4908/2, 984 01 Lučenec a Mecom Agro, s. r. o., Poľná č. 4, 066 01 Humenné a Zmluvy o prevode obchodného podielu uzatvorenej dňa 30. 06. 2006 medzi Ing. Annou Majkovou, Ďatelinova 5530/8,821 01 Bratislava a Mecom Agro, s. r. o., Poľná č. 4, 066 01 Humenné.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3344/2006 dňa 01. 08. 2006 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Ing. Ján Molnár, Brestovská číslo 168/52, 066 01 Humenné (ďalej len „Ing. Ján Molnár“) prostredníctvom splnomocneného právneho zástupcu JUDr. Milana Sedláka, advokáta Advokátskej kancelárie Olej Sedlák Dudášová Garančovský a spol., Kukučínova 19, 040 01 Košice (ďalej len „právny zástupca“), oznámil nadobudnutie nepriamej kontroly podnikateľom Ing. Jánom Molnárom prostredníctvom spoločnosti Mecom Agro, s. r. o., Poľná č. 4, 066 01 Humenné (ďalej len „Mecom Agro“) nad podnikom podnikateľa Hrádok Mäsokombinát, spol. s r. o., Mikušovská cesta 3022, 984 14 Lučenec (ďalej len „Hrádok Mäsokombinát“), ku ktorej došlo na základe Zmluvy o prevode obchodného podielu uzatvorenej dňa 20. 06. 2006 medzi PaedDr. Michalom Majkom, Vajanského 2782/10, 010 01 Žilina a Mecom Agro (ďalej len „Zmluva č. 1“), Zmluvy o prevode obchodného podielu uzatvorenej dňa 20. 06. 2006 medzi Ing. Elenou Ivaničovou, Točnica 2, 985 22 Cinobaňa a Mecom Agro (ďalej len „Zmluva č. 2“), Zmluvy o prevode obchodného podielu uzatvorenej dňa 20. 06. 2006 medzi Ing. Ondrejom Dankom, Potočná 17, 984 01 Lučenec a Mecom Agro (ďalej len „Zmluva č. 3“), Zmluvy o prevode obchodného podielu uzatvorenej dňa 20. 06. 2006 medzi Mgr. Dušanom Kamenským, Ulica Športová 4908/2, 984 01 Lučenec a Mecom Agro (ďalej len „Zmluva č. 4“) a Zmluvy o prevode obchodného podielu uzatvorenej dňa 30. 06. 2006 medzi Ing. Annou Majkovou, Ďatelinova 5530/8,821 01 Bratislava a Mecom Agro (ďalej len „Zmluva č. 5“).

Dňa 01. 08. 2006 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0057/OK/2006, o čom úrad informoval oznamovateľa koncentrácie listom číslo 3406/PMÚ SR/2006 zo dňa 04. 08. 2006.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listami zaevidovanými pod číslami 3406/PMÚ SR/2006 zo dňa 04. 08. 2006, 3468/PMÚ SR/2006 zo dňa 10. 08. 2006, 3519/PMÚ SR/2006 zo dňa 15. 08. 2006, 3952/PMÚ SR/2006 zo dňa 04. 10. 2006 vyzval oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona plynúť nezačala.

Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listami zaevidovanými úradom pod číslami 3637/2006 dňa 30. 08. 2006, 3833/2006 dňa 22. 09. 2006, 4224/2006 dňa 30. 10. 2006. Doručením vyššie uvedeného listu číslo 4224/2006 sa oznámenie predmetnej koncentrácie stalo úplným a dňa 31. 10. 2006 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 4292/PMÚ SR/2006 zo dňa 03. 11. 2006.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 16. 08. 2006.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v prieskume úradu vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Ing. Ján Molnár

Z oznámenia koncentrácie vyplýva, že Ing. Ján Molnár ako fyzická osoba vlastní majoritný majetkový podiel vo viacerých spoločnostiach, na základe ktorého má možnosť vykonávať v týchto spoločnostiach výlučnú kontrolu. Konkrétne sa jedná o nasledujúce spoločnosti:

•	Spoločnosť MECOM, a. s., potravinársky agrokombinát, Poľná č. 4, 066 01 Humenné, IČO: 31 711 367 zapísaná v Obchodnom registri Okresného súdu Prešov, Oddiel: Sa, Vložka číslo: 222/P (ďalej len „MECOM“). Predmetom činnosti spoločnosti podľa výpisu z obchodného registra je:
-	výroba mäsa a mäsových výrobkov, spracovanie a konzervovanie mäsa,
-	veľkoobchod so živými zvieratami a poľnohospodárskymi produktmi, s mäsom a mäsovými výrobkami, so surovými kožkami a kožami,
-	sprostredkovanie obchodu a služieb,
-	maloobchod s mäsom a mäsovými výrobkami a potravinárskymi výrobkami,
-	maloobchod a veľkoobchod s alkoholickými a nealkoholickými nápojmi,
-	poskytovanie mraziarenských a skladovacích služieb,
-	medzinárodná cestná nákladná doprava v počte motorových vozidiel 20,
-	medzinárodná nepravidelná autobusová doprava,
-	vnútroštátna nákladná cestná doprava,
-	vnútroštátna nepravidelná autobusová doprava. 

Ťažisko činnosti vykonávanej spoločnosťou MECOM však spočíva vo výrobe a spracovaní mäsa a mäsových výrobkov, veľkoobchode a v menšom rozsahu aj v maloobchode, prostredníctvom vlastných maloobchodných predajní s týmito produktmi. Spoločnosť MECOM sa tiež zaoberá poskytovaním mraziarenských a skladovacích služieb.

•	Spoločnosť Mecom Agro, zapísaná v Obchodnom registri Okresného súdu Prešov, Oddiel: Sro, Vložka číslo. 3357/P. Podľa výpisu z obchodného registra k predmetu činnosti spoločnosti patrí:
-	maloobchod a veľkoobchod s poľnohospodárskymi produktmi, zvieratami, surovými kožami,
-	živočíšna výroba,
-	rastlinná výroba,
-	podnikanie v oblasti poľnohospodárskej výroby – spracovanie poľnohosp. produktov,
-	sprostredkovanie obchodu a služieb,
-	reklamné služby,
-	pohostinská činnosť (bez ubytovacích zariadení, do 8 miest, turistické nocľahárne a chaty po triedu***),
-	lov, odchyt zveri a odchov zveriny vrátane súvisiacich služieb.

Rozhodujúcim predmetom činnosti spoločnosti je sprostredkovanie obchodov, nákup jatočných zvierat a suroviny najmä pre spoločnosť MECOM.

•	Spoločnosť MECOM TRADE, spol. s r.o., Poľná č. 4, 066 01 Humenné, zapísaná v Obchodnom registri Okresného súdu Prešov, Oddiel: Sro, Vložka číslo: 2730/P (ďalej len „MECOM TRADE“). Predmetom činnosti spoločnosti podľa výpisu z obchodného registra je:
-	predaj na priamu konzumáciu nealkoholických a priemyselne vyrábaných mliečnych nápojov, koktailov, vína, destilátov, zmrzliny, ak sa na jej prípravu používajú priemyselne vyrábané koncentráty a mrazené krémy, tepelne rýchlo upravovaných výrobkov a obvyklých príloh, ako aj bezmäsitých jedál,
-	maloobchodná činnosť s mäsom a mäsovými výrobkami, s potravinovými produktmi a nápojmi,
-	poradenská a sprostredkovateľská činnosť v obchode.

•	Spoločnosť MECOM INVESTMENT s.r.o., Poľná č. č, 066 01 Humenné, zapísaná v Obchodnom registri Okresného súdu Prešov, Oddiel Sro:, Vložka číslo: 3320/P (ďalej len „MECOM INVESTMENT“). Predmetom činnosti spoločnosti podľa výpisu z obchodného registra je:
-	veľkoobchod a maloobchod – výrobky hutníckeho priemyslu, základnépoľnohospodárske produkty, zvieratá, potraviny, alkoholické a nealkoholické nápoje v originálnom balení, mäso a mäsové výrobky, textil, odevy, obuv, spotrebná elektronika a počítačová technika, kozmetika, pracie a čistiace prostriedky, tabakové výrobky, ovocie, zelenina, sklo porcelán, papierenské výrobky, knihy, noviny, časopisy, technologické zariadenia, uhlie, pohonné hmoty, palivá, poľnohospodárske stroje a príslušenstvo,
-	nákup a predaj nákladných a osobných motorových vozidiel,
-	prenájom motorových vozidiel, technologických zariadení a poľnohospodárskych strojov,
-	sprostredkovateľská činnosť okrem sprostredkovania práce za úhradu.
Spoločnosť MECOM INVESTMENT súčasne kontroluje Basketbalový klub MECOM, s.r.o.

•	Spoločnosť MEDICOM s.r.o., Poľná č. 4, 066 01 Humenné, zapísaná v Obchodnom registri Okresného súdu Prešov, Oddiel: sro, Vložka číslo: 14843/P (ďalej len „MEDICOM“). Predmetom činnosti spoločnosti podľa výpisu z obchodného registra je:
-	kúpa tovaru na účely jeho predaja iným prevádzkovateľom živnosti (veľkoobchod) v rozsahu voľných živností,
-	kúpa tovaru na účely jeho predaja konečnému spotrebiteľovi (maloobchod) v rozsahu voľných živností,
-	sprostredkovateľská činnosť v rozsahu voľných živností,
-	poradenská a konzultačná činnosť v rozsahu voľných živností,
-	výroba, montáž, oprava a servis zdravotníckych prístrojov a nástrojov,
-	výroba, oprava a úprava zdravotníckych pomôcok,
-	prevádzkovanie zariadení slúžiacich na regeneráciu a rekondíciu,
-	organizovanie kurzov, školení a seminárov,
-	organizovanie kultúrnych, spoločenských a športových podujatí,
-	reklamná, propagačná a inzertná činnosť,
-	marketing a managment,
-	prieskum trhu a verejnej mienky,
-	prenájom strojov, prístrojov a zariadení,
-	nákup, predaj a prenájom automobilov,
-	prenájom bytov, domov, obchodov, konferenčných sál,
-	prenájom nehnuteľností s poskytovaním iných než základných služieb  spojených s prenájmom,
-	kancelárske a sekretárske služby vrátane kopírovacích a rozmnožovacích služieb,
-	maloobchod s použitým tovarom v predajniach,
-	prekladateľské a tlmočnícke služby.

•	Hotel Šírava, a. s., Zemplínska Šírava – Kaluža, 072 36 zapísaná v Obchodnom registri Okresného súdu Košice I, Oddiel: sa, Vložka číslo: 926/V (ďalej len „Hotel Šírava“). Predmetom činnosti spoločnosti podľa výpisu z obchodného registra je:
-	poskytovanie ubytovacích služieb v ubytovacích zariadeniach kategórie „hotel“,
-	poskytovanie stravovacích a pohostinných služieb,
-	prevádzkovanie športových ihrísk, telovýchovných zariadení,
-	požičiavanie športových potrieb,
-	rehabilitačné, vodoliečebné služby,
-	nákup a predaj pamiatkových a umeleckých predmetov, kvetov, pohľadníc, periodickej a neperiodickej tlače, kníh,
-	prevádzkovanie garáží a odstavných plôch pre motorové vozidlá, 
-	donášková služba,
-	zmenárenská činnosť,
-	prevádzkovanie malých motorových vozidiel,
-	prevádzka rekreačných parkov a pláží,
-	služby jedální – príprava a podávanie jedál, vrátane nápojov bez obsluhy,
-	poskytovanie športových lodí, člnov, vodných bicyklov.

Z oznámenia koncentrácie zároveň vyplýva, že Ing. Ján Molnár okrem vyššie uvedených spoločností so sídlom na území Slovenskej republiky kontroluje aj nasledovné spoločnosti v zahraničí:
•	MECOM Bohémia, spol. s r.o. v Českej republike a 
•	MECOM Hungaria Kft. v Maďarsku.

Na základe vyššie uvedených skutočností úrad dospel k záveru, že Ing. Ján Molnár je fyzickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, pričom zákon sa na neho vzťahuje podľa § 2 ods. 1 písm. a) zákona.

1.2	Hrádok Mäsokombinát

Spoločnosť Hrádok Mäsokombinát je spoločnosťou zapísanou v Obchodnom registri Okresného súdu Banská Bystrica, Oddiel: Sro, Vložka číslo: 2923/S. Predmetom činnosti spoločnosti podľa výpisu z obchodného registra je:
-	maloobchodná činnosť (okrem motorových vozidiel) v rozsahu voľných živností,
-	veľkoobchodná činnosť v rozsahu voľných živností,
-	sprostredkovanie obchodu,
-	výroba mäsa a mäsových výrobkov – (Mäsiarstvo a údenárstvo),
-	nákup jatočných zvierat a polotovarov,
-	predaj tepelne rýchlo upravovaných mäsových výrobkov a obvyklých 
-	príloh, ako aj bezmäsitých jedál, ak na ich priamu konzumáciu nie je k dispozícii viac ako 8 miest.

Rozhodujúcim predmetom činnosti spoločnosti je výroba, spracovanie mäsa a mäsových výrobkov, veľkoobchod a maloobchod (prostredníctvom vlastnej maloobchodnej siete) s mäsom a mäsovými výrobkami ako aj nákup jatočných zvierat a suroviny. Spoločnosť Hrádok Mäsokombinát nekontroluje žiadny podnikateľský subjekt.

Na základe predložených podkladov a informácií úrad zistil, že súčasným vlastníkom 100 %-ného obchodného podielu v spoločnosti Hrádok Mäsokombinát je spoločnosť Mecom Agro, pričom výlučnú kontrolu v spoločnosti Hrádok Mäsokombinát vykonáva prostredníctvom spoločnosti Mecom Agro podnikateľ Ing. Ján Molnár. Vzhľadom na ustanovenie § 10 ods. 14 zákona bude vyššie uvedená skutočnosť predmetom samostatného správneho konania. 

Vychádzajúc z uvedeného úrad dospel k záveru, že spoločnosť Hrádok Mäsokombinát je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Ako už bolo uvedené vyššie, dňa 20. 06. 2006 boli uzatvorené Zmluva č. 1, Zmluva č. 2, Zmluva č. 3, Zmluva č. 4 a dňa 30. 06. 2006 bola uzatvorená Zmluva č. 5, na základe ktorých získa spoločnosť Mecom Agro 100 %-ný obchodný podiel v podniku podnikateľa Hrádok Mäsokombinát. Vzhľadom na to, že v spoločnosti Mecom Agro vykonáva podľa spoločenskej zmluvy na základe 85 %-ného majetkového podielu výlučnú kontrolu podnikateľ Ing. Ján Molnár, uskutočnením posudzovanej koncentrácie získa podnikateľ Ing. Ján Molnár prostredníctvom spoločnosti Mecom Agro možnosť vykonávať rozhodujúci vplyv na zloženie, hlasovanie alebo rozhodovanie orgánov v podniku podnikateľa Hrádok Mäsokombinát.

Na základe vyššie uvedených skutočností úrad dospel k záveru, že uzatvorením Zmluvy č. 1, Zmluvy č. 2, Zmluvy č. 3, Zmluvy č. 4 a Zmluvy č. 5 získal podnikateľ Ing. Ján Molnár prostredníctvom spoločnosti Mecom Agro nepriamu kontrolu nad podnikom podnikateľa Hrádok Mäsokombinát, a teda došlo k vzniku koncentrácie podľa § 9 ods. 1 písm. b) v spojení s § 9 ods. 4 písm. b) zákona. 

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ Ing. Ján Molnár, ktorý získava prostredníctvom spoločnosti Mecom Agro nepriamu kontrolu nad podnikom podnikateľa Hrádok Mäsokombinát.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ Ing. Ján Molnár, ktorý získava prostredníctvom spoločnosti Mecom Agro nepriamu kontrolu nad podnikom podnikateľa Hrádok Mäsokombinát, ako aj podnikateľ Hrádok Mäsokombinát, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2005, je 3 981 943 000 Sk. Účastník koncentrácie Ing. Ján Molnár dosiahol v roku 2005 na území Slovenskej republiky celkový obrat vo výške 1 941 031 000 Sk a účastník koncentrácie Hrádok Mäsokombinát dosiahol v roku 2005 na území Slovenskej republiky celkový obrat vo výške 1 769 380 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie sú Zmluva č. 1, Zmluva č. 2, Zmluva č. 3, Zmluva č. 4, ktoré boli uzatvorené dňa 20. 06. 2006 a Zmluva č. 5, ktorá bola uzatvorená dňa 20. 06. 2006. Vzhľadom na to, že oznámenie predmetnej koncentrácie bolo doručené úradu dňa 01. 08. 2006, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z predložených podkladov a informácií vyplýva, že vzhľadom na oblasť pôsobenia účastníkov koncentrácie dochádza v prípade predmetnej koncentrácie k horizontálnemu prekrývaniu aktivít účastníkov koncentrácie v nasledujúcich oblastiach: 
-	spracovanie a predaj bravčového mäsa,
-	spracovanie a predaj hovädzieho mäsa,
-	spracovanie a predaj mäsových výrobkov.

Na základe oznámenia koncentrácie úrad zistil, že Hrádok Mäsokombinát sa zaoberá aj nákupom a porážkou jatočných zvierat a účastníci koncentrácie vykonávajú aj výrobu mrazeného bravčového a hovädzieho mäsa. Vzhľadom na skutočnosť, že nákup a porážku jatočných zvierat vykonáva Hrádok Mäsokombinát len pre vlastné potreby a aj výrobu mrazeného bravčového a hovädzieho mäsa realizujú účastníci koncentrácie iba pre vlastné potreby, úrad sa pre účely tohto rozhodnutia účinkami predmetnej koncentrácie v oblasti porážky jatočných zvierat a výroby mrazeného bravčového a hovädzieho mäsa podrobnejšie nezaoberal.

Z vyššie uvedeného vyplýva, že ovplyvnenými relevantnými relevantnými trhmi, na ktorých sa prejavia účinky posudzovanej koncentrácie sú:

5.1.1	Relevantný trh spracovania a predaja bravčového mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkmi koncentrácie, ich konkurentmi a odberateľmi. 

Bravčové mäso je priečne pruhovaná svalovina z tiel teplokrvných jatočných zvierat (jatočné ošípané). Spracovanie bravčového mäsa zahŕňa rozrábku bravčového mäsa, v rámci ktorej sa prostredníctvom súboru technologických operácií mäso delí na menšie časti, vykosťuje sa alebo porciuje. Základnou surovinou na úpravu a delenie bravčového mäsa sú jatočne opracované telá prasničiek a kastrátov, ktoré sú rozseknuté na polovičky. Po základných rezoch, ktorými sa bravčové polovičky oddelia, sú kostičmi jednotlivé časti mias opracúvané podľa účelu ich použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, konkurentmi a obchodnými reťazcami úrad zistil, že predaj bravčového mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu bravčového mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností bravčového mäsa od iných druhov mias, ako aj odlišností v nutričných hodnotách, cenových rozdielov a odlišností v dĺžke i spôsobe tepelnej úpravy bravčového mäsa, úrad zadefinoval spracovanie a predaj bravčového mäsa ako samostatný tovarový relevantný trh.

5.1.2	Relevantný trh spracovania a predaja hovädzieho mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkmi koncentrácie, ich konkurentmi a odberateľmi. 

Hovädzie mäso je priečne pruhovaná svalovina z tiel teplokrvných jatočných zvierat (hovädzí dobytok). Je to mäso mladého hovädzieho dobytka, mladého býka, vola, jalovice a kravy. Spracovanie hovädzieho mäsa zahŕňa rozrábku hovädzieho mäsa, pričom základnou surovinou na delenie a vykosťovanie hovädzieho mäsa sú hovädzie štvrte (predná a zadná). Jednotlivé časti opracúvavajú pracovníci hovädzej rozrábky – kostiči, podľa účelu použitia podobne a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, konkurentmi a obchodnými reťazcami úrad zistil, že predaj hovädzieho mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu hovädzieho mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností hovädzieho mäsa od iných druhov mias, ako aj odlišností v nutričných hodnotách, cenových rozdielov a odlišností v dĺžke i spôsobe tepelnej úpravy hovädzieho mäsa, úrad zadefinoval spracovanie a predaj hovädzieho mäsa ako samostatný tovarový relevantný trh.

5.1.3	Relevantný trh spracovania a predaja mäsových výrobkov

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkmi koncentrácie, ich konkurentmi a odberateľmi. 

Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokozmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok.

Podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky mäsové výrobky zahŕňajú: mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy, ostatné mäsové výrobky.

Vzhľadom na to, že podľa podkladov a informácií predložených účastníkom konania, účastníci koncentrácie nepôsobia v oblasti výroby mäsových polokonzerv a mäsových konzerv, úrad sa pre účely tohto rozhodnutia účinkami predmetnej koncentrácie v oblasti výroby mäsových polokonzerv a mäsových konzerv nezaoberal.

Z podkladov predložených účastníkom konania, konkurentmi a obchodnými reťazcami úrad zistil, že predaj mäsových výrobkov sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu mäsových výrobkov zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov. 

Vzhľadom na senzorické a chuťové vlastnosti, ceny a účel použitia, ktorými sa mäsové výrobky odlišujú od vyrobeného mäsa, úrad zadefinoval spracovanie a predaj mäsových výrobkov ako samostatný tovarový relevantný trh.

Z predchádzajúcej činnosti úradu (rozhodnutie číslo 2006/FK/3/1/005 zo dňa 17. 01. 2006) vyplýva, že z hľadiska charakteristiky, ceny a účelu použitia sú hydinové mäsové výrobky pre spotrebiteľa zastupiteľné s určitou skupinou produktov z bravčového a hovädzieho mäsa, na základe čoho relevantný trh spracovania a predaja mäsových výrobkov zahŕňa hydinové, bravčové i hovädzie mäsové výrobky. V prípade predmetnej koncentrácie sa úrad zaoberal vyhodnocovaním dopadov posudzovanej koncentrácie na relevantný trh spracovania a predaja mäsových výrobkov, ktorý zahŕňa bravčové a hovädzie mäsové výrobky, pričom tak ako bude uvedené neskôr, vzhľadom na to, že v prípade predmetnej koncentrácie nedôjde k vytvoreniu alebo posilneniu dominantného postavenia účastníkov koncentrácie na užšie zadefinovanom relevantnom trhu, úrad sa pre účely tohto rozhodnutia nezaoberal vyhodnocovaním dopadov na širšie zadefinovaný tovarový relevantný trh.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri určení priestorovej dimenzie vyššie uvedených tovarových relevantných trhov, na ktorých pôsobia účastníci koncentrácie, úrad vychádzal z informácií predložených účastníkom konania ako aj z informácií vyplývajúcich z uskutočneného prieskumu, podľa ktorých podnikanie na relevantnom trhu spracovania a predaja bravčového mäsa, hovädzieho mäsa a mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. 

Na základe dostupných informácií úrad zistil, že na relevantných trhoch spracovania a predaja bravčového mäsa, hovädzieho mäsa a mäsových výrobkov pôsobia podnikatelia, ktorí predávajú príslušné produkty na území celej Slovenskej republiky, ale aj podnikatelia, ktorí predávajú príslušné produkty len v určitých regiónoch Slovenskej republiky. Vzhľadom na to, že účastníci koncentrácie pôsobia na území celej Slovenskej republiky a napriek možným menším regionálnym trhom súťažia s ostatnými podnikateľmi na celom území Slovenskej republiky, úrad dospel k záveru, že relevantné trhy spracovania a predaja bravčového mäsa, hovädzieho mäsa a mäsových výrobkov možno vymedziť územím Slovenskej republiky.

Z predložených podkladov a informácií zároveň vyplýva, že významné ekonomické, technické, právne alebo iné bariéry neobmedzujú podnikanie na relevantných trhoch spracovania a predaja bravčového mäsa, hovädzieho mäsa a mäsových výrobkov ani na medzinárodnej úrovni, minimálne medzi krajinami Európskej únie. Vzhľadom na to, že v posledných rokoch postupne vzrástol nielen objem vývozu ale aj objem dovozu bravčového mäsa, hovädzieho mäsa a mäsových výrobkov v Slovenskej republike, úrad dospel k záveru, že obchodovanie na relevantných trhoch bravčového mäsa, hovädzieho mäsa a mäsových výrobkov sa uskutočňuje na území širšom ako je územie Slovenskej republiky. 

Vzhľadom na to, že tak ako bude uvedené neskôr, posudzovaná koncentrácia nevedie k vytvoreniu alebo posilneniu dominantného postavenia účastníkov koncentrácie, úrad ponechal pre účely tohto rozhodnutia presnú definíciu priestorového relevantného trhu spracovania a predaja bravčového mäsa, hovädzieho mäsa a mäsových výrobkov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania úrad zistil, že relevantné trhy spracovania a predaja bravčového mäsa, hovädzieho mäsa a mäsových výrobkov sa nachádzajú na Slovensku vo fáze zrelosti a pôsobí na nich viacero väčších a ďalších vyše 200 menších slovenských i zahraničných podnikateľov poskytujúcich bravčové mäso, hovädzie mäso a mäsové výrobky.

Vzhľadom na činnosti účastníkov koncentrácie, ktoré sa prekrývajú na relevantných trhoch spracovania a predaja bravčového mäsa, hovädzieho mäsa a mäsových výrobkov, úrad považuje predmetnú koncentráciu za koncentráciu horizontálnu. Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad na základe skutočností zistených v priebehu správneho konania skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za obchodné tajomstvo.

6.1	Relevantný trh spracovania a predaja bravčového mäsa

Celkovú veľkosť relevantného trhu spracovania a predaja bravčového mäsa na území Slovenskej republiky vyčíslil účastník konania v oznámení predmetnej koncentrácie na základe údajov o celkovej spotrebe bravčového mäsa v Slovenskej republike, pričom vychádzal zo Situačnej a výhľadovej správy k 31. 12. 2005 pre jatočné ošípané, ktorú vydáva Výskumný ústav ekonomiky poľnohospodárstva a potravinárstva v Bratislave (ďalej len „Situačná správa pre jatočné ošípané“). Úrad po upravení údajov o celkovej spotrebe bravčového mäsa v Slovenskej republike o údaje o samozásobení bravčovým mäsom vyjadril v nasledujúcej tabuľke celkovú veľkosť relevantného trhu spracovania a predaja bravčového mäsa v Slovenskej republike.

Tabuľka 1: Celková veľkosť relevantného trhu spracovania a predaja 
bravčového mäsa v SR v rokoch 2003 - 2005

Rok	Celková spotreba bravčového mäsa v SR (tony)	
2003	123 783	
2004	131 702	
2005	132 500	
Zdroj: Situačná správa pre jatočné ošípané k 31. 12. 2005

Zo Situačnej správy pre jatočné ošípané zároveň vyplýva, že v roku 2005 predstavoval objem dovezeného bravčového mäsa do Slovenskej republiky až 48 % z celkovej spotreby bravčového mäsa na Slovensku, čo v porovnaní s rokom 2003 znamená nárast až o 38,7 %.

Účastníci koncentrácie predávajú bravčové mäso celoplošne na území Slovenskej republiky prostredníctvom vlastných maloobchodných predajní, iných maloobchodných predajní a veľkoobchodných predajní METRO Cash & Carry Slovakia, s. r. o. Vzhľadom na to, že objem predaja bravčového mäsa uskutočnený účastníkmi koncentrácie prostredníctvom vlastnej maloobchodnej siete nepredstavuje významný podiel z celkového objemu bravčového mäsa predaného účastníkmi koncentrácie, úrad dospel k záveru, že čiastočné vertikálne prekrytie aktivít účastníkov koncentrácie nebude mať negatívny dopad na efektívnu súťaž na relevantnom trhu spracovania a predaja bravčového mäsa.

Dopravu bravčového mäsa priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami. Služby nezávislých distribučných spoločností podľa predložených informácií nevyužívajú.

Z odpovedí podnikateľov oslovených v rámci prieskumu ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia bravčového mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa bravčového mäsa.

Z oznámenia koncentrácie ako aj z uskutočneného prieskumu, v rámci ktorého úrad oslovil konkurentov a odberateľov účastníkov koncentrácie vyplýva, že na relevantnom trhu spracovania a predaja bravčového mäsa pôsobí viacero slovenských i zahraničných podnikateľov poskytujúcich bravčové mäso regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: TAURIS, a. s., PM Zbrojníky, s. r. o., Mäso Spiš, s. r. o., Fabuš, s. r. o., Púchovský mäsový priemysel, a. s. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.

Podiely účastníkov koncentrácie ako aj podiely ďalších najvýznamnejších podnikateľov na relevantnom trhu spracovania a predaja bravčového mäsa sú uvedené v nasledujúcej tabuľke:

Tabuľka 2: Trhové podiely vybraných podnikateľov

Podnikatelia	Podiely na relevantnom trhu dodávok bravčového mäsa v SR (%)	
	2003	2004	2005	
Ing. Ján Molnár	2,19	2,85	2,83	
Hrádok Mäsokombinát	5,50	6,82	5,85	
Tauris	6,79	7,98	7,45	
PM Zbrojníky	6,53	7,33	3,87	
Fabuš	5,76	5,37	6,29	
Mäso Spiš	2,60	1,54	1,62	
Púchovský mäsový priemysel	[OT]	[OT]	[OT]	
Svaman	0,21	0,57	2,36	
Maroš	2,81	2,26	2,22	
Hôrka	0,74	0,75	0,76	
Import	9,26	23,21	48,05	
Ostatní	55,05	38,69	17,46	
Zdroj: Oznámenie koncentrácie, prieskum úradu

Vychádzajúc z vyššie uvedenej tabuľky najvýznamnejšími podnikateľmi na relevantnom trhu spracovania a predaja bravčového mäsa na území Slovenskej republiky sú z hľadiska výšky dosiahnutých obratov v tejto oblasti podnikatelia Tauris, a. s., Fabuš, s. r. o., PM Zbrojníky, s. r. o., Hrádok Mäsokombinát, s. r. o., a Ing. Ján Molnár. Podnikateľ Ing. Ján Molnár dosiahol na základe objemu predaného bravčového mäsa na území Slovenskej republiky piate miesto v porovnaní s veľkosťou trhových podielov ostatných podnikateľov súťažiacich na predmetnom relevantnom trhu a podnikateľ Hrádok mäsokobinát dosiahol podľa veľkosti podielu na relevantnom trhu spracovania a predaja bravčového mäsa štvrté miesto. Uskutočnením posudzovanej koncentrácie sa počet samostatne rozhodujúcich podnikateľov na relevantnom trhu spracovania a predaja bravčového mäsa zníži o jeden podnikateľský subjekt a podnikateľ Ing. Ján Molnár získa z hľadiska veľkosti trhového podielu prvé miesto medzi vyššie porovnávanými podnikateľskými subjektami. 

Z vyššie uvedených skutočností vyplýva, že podnikatelia na relevantnom trhu spracovania a predaja bravčového mäsa v Slovenskej republike sú vystavení efektívnej konkurencii. Uskutočnením posudzovanej koncentrácie si síce podnikateľ Ing. Ján Molnár posilní postavenie na relevantnom trhu spracovania a predaja bravčového mäsa, no vzhľadom na veľký počet podnikateľov pôsobiacich na relevantnom trhu spracovania a predaja bravčového mäsa na území Slovenskej republiky, nízku vyjednávaciu silu voči odberateľom a nízke bariéry vstupu pre nových podnikateľov, bude podnikateľ Ing. Ján Molnár vystavený na predmetnom relevantnom trhu podstatnej hospodárskej súťaži i po uskutočnení predmetnej koncentrácie a nebude sa môcť správať nezávisle voči svojim konkurentom, dodávateľom a odberateľom. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie podnikateľa Ing. Jána Molnára, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja bravčového mäsa v Slovenskej republike. 

6.2	Relevantný trh spracovania a predaja hovädzieho mäsa

Celkovú veľkosť relevantného trhu spracovania a predaja hovädzieho mäsa na území Slovenskej republiky vyčíslil účastník konania v oznámení predmetnej koncentrácie na základe údajov o celkovej spotrebe hovädzieho mäsa v Slovenskej republike, pričom vychádzal zo Situačnej a výhľadovej správy k 31. 12. 2005 pre jatočný hovädzí dobytok a jatočné teľatá, ktorú vydáva Výskumný ústav ekonomiky poľnohospodárstva a potravinárstva v Bratislave (ďalej len „Situačná správa pre jatočný hovädzí dobytok“). Údaje o celkovej veľkosti relevantného trhu spracovania a predaja hovädzieho mäsa na území Slovenskej republiky od roku 2003 do roku 2005 sa nachádzajú v nasledujúcej tabuľke.

Tabuľka 3: Celková veľkosť relevantného trhu spracovania a predaja 
hovädzieho mäsa v SR v rokoch 2003 - 2005

Rok	Celková spotreba hovädzieho mäsa v SR (tony)	
2003	36 454	
2004	33 402	
2005	33 881	
Zdroj: Situačná správa pre jatočný hovädzí dobytok k 31. 12. 2005

Zo Situačnej správy pre jatočný hovädzí dobytok zároveň vyplýva, že v roku 2005 predstavoval objem dovozeného hovädzieho mäsa do Slovenskej republiky až 30,5 % z celkovej spotreby hovädzieho mäsa na Slovensku, čo v porovnaní s rokom 2003 znamená nárast až o 24,85 %.

Účastníci koncentrácie predávajú hovädzie mäso celoplošne na území Slovenskej republiky prostredníctvom vlastných maloobchodných predajní, iných maloobchodných predajní a veľkoobchodných predajní METRO Cash & Carry Slovakia, s. r. o. Vzhľadom na to, že objem predaja hovädzieho mäsa uskutočnený účastníkmi koncentrácie prostredníctvom vlastnej maloobchodnej siete nepredstavuje významný podiel z celkového objemu hovädzieho mäsa predaného účastníkmi koncentrácie, úrad dospel k záveru, že čiastočné vertikálne prekrytie aktivít účastníkov koncentrácie nebude mať negatívny dopad na efektívnu súťaž na relevantnom trhu spracovania a predaja hovädzieho mäsa.

Dopravu hovädzieho mäsa priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami. Služby nezávislých distribučných spoločností podľa predložených informácií nevyužívajú.

Z odpovedí podnikateľov oslovených v rámci prieskumu ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia hovädzieho mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa hovädzieho mäsa.

Z oznámenia koncentrácie ako aj z uskutočneného prieskumu, v rámci ktorého úrad oslovil konkurentov a odberateľov účastníkov koncentrácie vyplýva, že na relevantnom trhu spracovania a predaja hovädzieho mäsa pôsobí viacero slovenských i zahraničných podnikateľov poskytujúcich hovädzie mäso regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: TAURIS, a. s., PM Zbrojníky, s. r. o., Mäso Spiš, s. r. o., Fabuš, s. r. o., Púchovský mäsový priemysel, a. s. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.
 
Podiely účastníkov koncentrácie ako aj podiely ďalších najvýznamnejších podnikateľov na relevantnom trhu spracovania a predaja hovädzieho mäsa sú uvedené v nasledujúcej tabuľke:

Tabuľka 4: Trhové podiely vybraných podnikateľov

Podnikatelia	Podiely na relevantnom trhu dodávok hovädzieho mäsa v SR (%)	
	2003	2004	2005	
Ing. Ján Molnár	1,42	1,48	1,54	
Hrádok Mäsokombinát	2,88	3,84	3,14	
Tauris	7,71	9,54	6,54	
PM Zbrojníky	6,19	5,02	1,58	
Fabuš	2,73	2,38	1,64	
Mäso Spiš	2,33	1,30	1,63	
Púchovský mäsový priemysel	[OT]	[OT]	[OT]	
Svaman	0,07	0,31	0,85	
Maroš	1,27	0,85	0,84	
Hôrka	0,77	0,90	0,94	
Import	5,66	*	30,49	
Ostatní	66,92	*	49,79	
Zdroj: Oznámenie koncentrácie, prieskum úradu
* - údaj nie je známy z dôvodu nepresností v Colnej štatistike

Na základe podielov na relevantnom trhu spracovania a predaja hovädzieho mäsa na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že najvýznamnejšími podnikateľmi na predmetnom relevantnom trhu sú podnikatelia: Tauris, a. s., Hrádok Mäsokombinát, PM Zbrojníky, s. r. o. a Ing. Ján Molnár, pričom pozície jednotlivých podnikateľov sa z hľadiska dosiahnutých podielov na relevantnom trhu spracovania a predaja hovädzieho mäsa v predchádzajúcich rokoch mierne menili. Vzhľadom na pozíciu podnikateľa Hrádok Mäsokombinát na relevantnom trhu spracovania a predaja hovädzieho mäsa si uskutočnením posudzovanej koncentrácie podnikateľ Ing. Ján Molnár posilní svoje trhové postavenie v tejto oblasti a dosiahne 4,68 %-ný trhový podiel.

Z vyššie uvedených skutočností vyplýva, že podnikatelia na relevantnom trhu spracovania a predaja hovädzieho mäsa v Slovenskej republike sú vzhľadom na existujúcu štruktúru konkurenčného prostredia vystavení efektívnej konkurencii. Uskutočnením posudzovanej koncentrácie si síce podnikateľ Ing. Ján Molnár posilní postavenie na relevantnom trhu spracovania a predaja hovädzieho mäsa, no vzhľadom na veľký počet konkurentov pôsobiacich na relevantnom trhu spracovania a predaja hovädzieho mäsa na území Slovenskej republiky a ich trhové pozície, nedôjde k významnej zmene trhovej štruktúry, ktorá existuje v súčasnosti a podnikateľ Ing. Ján Molnár bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie podnikateľa Ing. Jána Molnára, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja hovädzieho mäsa v Slovenskej republike.

6.3	Relevantný trh spracovania a predaja mäsových výrobkov

Celkovú veľkosť relevantného trhu spracovania a predaja mäsových výrobkov na území Slovenskej republiky vyčíslil účastník konania v oznámení predmetnej koncentrácie na základe údajov o celkovom predaji mäsových výrobkov na území Slovenskej republiky, pričom vychádzal z výkazu Rozdelenie výrobkov z mäsa s označením RM (MP SR) 2 - 12, ktorý vypracováva Radela, s. r. o., Trenčianska 55, 825 23 Bratislava (ďalej len „Výkaz Radela“). Údaje o celkovej veľkosti relevantného trhu spracovania a predaja mäsových výrobkov na území Slovenskej republiky od roku 2003 do roku 2005 sa nachádzajú v nasledujúcej tabuľke.

Tabuľka 5: Celková veľkosť relevantného trhu spracovania a predaja 
mäsových výrobkov v rokoch 2003 – 2005

Rok	Celkový predaj mäsových výrobkov v SR (tony)	
2003	96 586	
2004	90 623	
2005	99 016	
Zdroj: Výkaz Radela pre roky 2003, 2004 a 2005

Z údajov Štatistického úradu SR vyplýva, že v roku 2005 predstavoval objem dovezených mäsových výrobkov do Slovenskej republiky 8,76 % z celkovej spotreby mäsových výrobkov na Slovensku, čo v porovnaní s rokom 2003 znamená nárast o 6,4 %.

Účastníci koncentrácie predávajú mäsové výrobky celoplošne na území Slovenskej republiky prostredníctvom vlastných maloobchodných predajní, iných maloobchodných predajní a veľkoobchodných predajní METRO Cash & Carry Slovakia, s. r. o. Vzhľadom na to, že objem predaja mäsových výrobkov uskutočnený účastníkmi koncentrácie prostredníctvom vlastnej maloobchodnej siete nepredstavuje významný podiel z celkového objemu mäsových výrobkov predaného účastníkmi koncentrácie, úrad dospel k záveru, že čiastočné vertikálne prekrytie aktivít účastníkov koncentrácie nebude mať negatívny dopad na efektívnu súťaž na relevantnom trhu spracovania a predaja mäsových výrobkov.

Dopravu mäsových výrobkov priamo do predajnej siete alebo do distribučných centier zabezpečujú účastníci koncentrácie vlastnými dopravnými prostriedkami. Služby nezávislých distribučných spoločností účastníci koncentrácie podľa predložených informácií nevyužívajú.

Z odpovedí podnikateľov oslovených v rámci prieskumu ako aj z oznámenia koncentrácie vyplýva, že vzhľadom na charakter predmetného tovaru, obchodné podmienky a dostatočný počet dodávateľov, odberatelia mäsových výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mäsových výrobkov.

Z oznámenia koncentrácie ako aj z uskutočneného prieskumu, v rámci ktorého úrad oslovil konkurentov a odberateľov účastníkov koncentrácie, vyplýva, že na relevantnom trhu spracovania a predaja mäsových výrobkov pôsobí viacero slovenských i zahraničných podnikateľov poskytujúcich mäsové výrobky regionálne ale aj na území celého Slovenska. Medzi najvýznamnejších podnikateľov, ktorých považujú účastníci koncentrácie za svojich hlavných konkurentov patria podnikatelia: TAURIS, a. s., PM Zbrojníky, s. r. o., Mäso Spiš, s. r. o., Fabuš, s. r. o.. Okrem týchto najvýznamnejších podnikateľov pôsobí na predmetnom relevantnom trhu aj veľké množstvo menších podnikateľov.

Podiely účastníkov koncentrácie ako aj podiely ďalších najvýznamnejších podnikateľov na relevantnom trhu spracovania a predaja mäsových výrobkov sú uvedené v nasledujúcej tabuľke:

Tabuľka 6: Trhové podiely vybraných podnikateľov

Podnikatelia	Podiely na relevantnom trhu spracovania a predaja mäsových výrobkov v SR (%)	
	2003	2004	2005	
Ing. Ján Molnár	16,46	16,42	18,30	
Hrádok Mäsokombinát	15,12	14,10	11,55	
Tauris	15,74	16,73	19,07	
PM Zbrojníky	9,58	10,17	6,84	
Fabuš	3,36	4,32	3,93	
Mäso Spiš	3,73	4,92	3,67	
Púchovský mäsový priemysel	[OT]	[OT]	[OT]	
Svaman	0,88	0,81	0,83	
Maroš	0,76	0,65	0,60	
Hôrka	0,52	0,54	0,54	
Import	2,37	2,35	8,76	
Ostatní	26,93	24,50	24,99	
Zdroj: Oznámenie koncentrácie, prieskum úradu

Na základe podielov na relevantnom trhu spracovania a predaja mäsových výrobkov na území Slovenskej republiky, ktoré dosiahli podnikatelia uvedení v predchádzajúcej tabuľke, možno skonštatovať, že najvýznamnejšími podnikateľmi na predmetnom relevantnom trhu sú podnikatelia: Ing. Ján Molnár, Tauris, a. s., Hrádok Mäsokombinát a PM Zbrojníky, s. r. o. Uskutočnením posudzovanej koncentrácie získa podnikateľ Ing. Ján Molnár na základe veľkosti trhového podielu vedúce postavenie na relevantnom trhu spracovania a predaja mäsových výrobkov.

Z vyššie uvedených skutočností vyplýva, že podnikatelia pôsobiaci na relevantnom trhu spracovania a predaja mäsových výrobkov v Slovenskej republike sú vystavení podstatnej hospodárskej súťaži a vzhľadom na svoju ekonomickú silu sa nemôžu správať na predmetnom relevantnom trhu nezávisle. Uskutočnením posudzovanej koncentrácie získa podnikateľ Ing. Ján Molnár takmer 30 %-ný podiel na relevantnom trhu spracovania a predaja mäsových výrobkov, čím na základe veľkosti trhového podielu nadobudne vedúce postavenie na predmetnom relevantnom trhu. Úrad ďalej skúmal, či uskutočnením posudzovanej koncentrácie dôjde na tomto relevantnom trhu k takým zmenám, ktoré by vytvárali alebo posilňovali dominantné postavenie podnikateľa Ing. Jána Molnára, ktorého dôsledkom môžu byť významné prekážky efektívnej súťaže na relevantnom trhu spracovania a predaja mäsových výrobkov v Slovenskej republike.

Vzhľadom na to, že, tak ako bolo uvedené vyššie, na relevantnom trhu spracovania a predaja mäsových výrobkov na území Slovenskej republiky pôsobí viacero veľkých a množstvo ďalších menších podnikateľov, ktorí sa zaoberajú poskytovaním mäsových výrobkov na celom území Slovenskej republiky alebo len v určitých regiónoch, nízku vyjednávaciu silu voči odberateľom a nízke bariéry vstupu na relevantný trh spracovania a predaja mäsových výrobkov, úrad dospel k záveru, že podnikateľ Ing. Molnár bude vystavený podstatnej hospodárskej súťaži na relevantnom trhu i po uskutočnení posudzovanej koncentrácie a i napriek svojej ekonomickej sile sa nebude môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie podnikateľa Ing. Jána Molnára, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja mäsových výrobkov v Slovenskej republike.

7.	Možnosti vstupu na trh

Pri posudzovaní dopadov predmetnej koncentrácie na relevantné trhy spracovania a predaja bravčového mäsa, hovädzieho mäsa a mäsových výrobkov úrad zistil, že vstup nových podnikateľov na vymedzené relevantné trhy na územie Slovenskej republiky významne neobmedzujú právne ani regulačné bariéry vstupu. Relevantné trhy spracovania a predaja bravčového mäsa, hovädzieho mäsa a mäsových výrobkov na Slovensku upravujú určité veterinárne normy, ako aj Potravinový kódex, ktorý zaväzuje predovšetkým domácich výrobcov. Pre podnikateľov z krajín Európskej únie neexistujú žiadne bariéry pri dovoze. Relevantné bariéry vstupu na predmetné relevantné trhy existujú predovšetkým pre výrobcov z tretích krajín (t. j. z krajín mimo Európskej únie), ktorí musia pri vstupe na posudzované relevantné trhy splniť podmienky vyplývajúce z národnej legislatívy, ale aj z legislatívy Európskej únie.

Z predložených podkladov a informácií ďalej vyplýva, že náklady na efektívny vstup na relevantné trhy spracovania a predaja bravčového mäsa, hovädzieho mäsa a mäsových výrobkov nepredstavujú významnú bariéru z finančného ani z časového hľadiska, neexistujú žiadne prekážky v prístupe k surovinám na výrobu predmetných výrobkov, výskum, vývoj a inovácie v oblasti použitej výrobnej technológie, balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia, pričom zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu na relevantné trhy spracovania a predaja bravčového mäsa, hovädzieho mäsa a mäsových výrobkov nemá takisto podstatný vplyv, ktorý by obmedzoval nového podnikateľa pri vstupe na vymedzené relevantné trhy na území Slovenskej republiky.

8.	Záver

Tak ako už úrad uviedol vyššie, po preskúmaní a komplexnom vyhodnotení všetkých podkladov a informácií získaných v priebehu predmetného správneho konania, úrad dospel k záveru, že posudzovaná koncentrácia nevytvorí alebo neposilní dominantné postavenie podnikateľa Ing. Jána Molnára, ktorého dôsledkom sú významné prekážky efektívnej hospodárskej súťaže na relevantných trhoch spracovania a predaja bravčového mäsa, hovädzieho mäsa a mäsových výrobkov na území Slovenskej republiky.

Podľa § 33 zákona úrad listom číslo 8/PMÚ SR/2007 zo dňa 03. 01. 2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 174/2007 dňa 19. 01. 2007, v ktorom uviedol, že nemá žiadne pripomienky k podkladom rozhodnutia a ani k spôsobu jeho zistenia a nemá návrhy na doplnenie. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Milan Sedlák
advokát
Advokátska kancelária Olej Sedlák Dudášová Garančovský a spol.
Kukučínova 19
040 01 Košice